Na osnovu člana 75 stav 1 tačka 3 Zakona o elektronskim medijima ("Sl.list CG", broj 46/10, 40/11), člana 64 Zakona o privrednim društvima ("Sl.list RCG", broj 6/02, 40/11), člana 32 stav 1 tačka 18 Zakona o lokalnoj samoupravi ("Sl.list RCG", broj 42/03, 28/04, 75/05 i 13/06 i "Sl.list CG", broj 88/09) i člana 18 stav 1 tačka 18 i člana 42 Statuta opštine Rožaje ("Sl.list RCG - Opštinski propisi", broj 20/04 i 43/06 i "Sl.list CG – Opštinski propisi", br. 9/11), Skupština opštine Rožaje, na sjednici održanoj 28.01.2016.godine, donijela je

**O D L U K U**

**o osnivanju Društva sa ograničenom odgovornošću**

**Lokalni javni emiter ”Radio televizija Rožaje“**

I  OSNOVNE ODREDBE

Član 1

Ovom Odlukom osniva se, za teritoriju opštine Rožaje, društvo sa ograničenom odgovornošću, Lokalni  javni emiter „Radio televizija Rožaje“.

Lokalni javni emiter „Radio televizija Rožaje“ “ je pravni sljedbenik “Lokalnog javnog emitera Radio Rožaje” društvo sa ograničenom odgovornošću.

Imovina društva sa ograničenom odgovornošću lokalnog javnog emitera „Radio televizija Rožaje“ je imovina Osnivača.

Imovina društva sa ograničenom odgovornošću lokalni javni emitter “Radio televizija Rožaje” čini osnivački ulog u iznosu od 1 eura i imovina pravnog predhodnika čiju vrijednost će utvrditi ovlašćeni procjenjivač u skladu sa Zakonom.

Član 2

Skraćeni naziv društva sa ograničenom odgovornošću Lokalni javni emiter “Radio i televizija Rožaje” je „Radio televizija Rožaje“.

Sjedište “Radio televizije Rožaje” je u Rožajama, Ul. “13. jul”.

Prava Osnivača u ime opštine Rožaje vrši  Savjet “Radio televizije Rožaje”, u skladu sa Zakonom i ovom Odlukom.

Član 3

Izrazi koji se u ovoj Odluci koriste za fizička lica u muškom rodu podrazumijevaju iste izraze u ženskom rodu.

II  DJELATNOST

Član 4

Osnovna djelatnost “Radio televizije Rožaje” je pružanje AVM usluga, proizvodnja, prenos i emitovanje radijskog i televizijskog programa sa informativnim, kulturnim, umjetničkim, obrazovnim, naučnim, dječjim, zabavnim, sportskim i drugim sadržajima od interesa za građane opštine Rožaje.

Osnovna djelatnost “Radio televizije Rožaje” ostvaruje se emitovanjem jednog radijskog i jednog tv programa, posredstvom samostalne FM, UHF i VHF mreže na području opštine Rožaje i putem digitalne tehnike.

Član 5

Djelatnost “Radio televizije Rožaje” je djelatnost od javnog interesa.

U cilju ostvarivanja javnog interesa u oblasti informisanja “Radio televizija Rožaje”:

1. samostalno i nezavisno proizvodi, uređuje i emituje program koji nije u službi političkih, ekonomskih i drugih centara moći;

2. objektivno i pravovremeno informiše javnost o političkim, kulturnim, privrednim, obrazovnim, sportskim, naučnim i drugim značajnim događajima i pojavama u opštini Rožaje, zemlji i inostranstvu;

3. proizvodi i emituje programe namijenjene posebnim segmentima društva, bez diskriminacije, posebno vodeći računa o specifičnim društvenim grupama kao što su djeca, omladina, pripadnici manjinskih naroda i drugih manjinskih nacionalnih zajednica, osobe sa invaliditetom i smetnjama u razvoju, socijalno i zdravstveno ugroženi i dr.;

4. njeguje kulturu javne komunikacije i jezičke standarde;

5. proizvodi i emituje programe koji izražavaju crnogorski nacionalni i kulturni identitet i kulturni i etnički identitet manjinskih naroda i drugih manjinskih nacionalnih zajednica;

6. obezbjeđuje ravnopravno predstavljanje političkih stranaka i koalicija u vrijeme izborne kampanje na osnovu posebnih pravila;

7. sarađuje sa drugim lokalnim javnim medijima i razmjenjuje programske sadržaje koji su od interesa za građane.

Član 6

U cilju potpunijeg korišćenja kapaciteta i sticanja prihoda “Radio televizija Rožaje” se može baviti i drugim djelatnostima koje ne ugrožavaju obavljanje osnovne djelatnosti i nijesu u suprotnosti sa zakonom i ovom Odlukom.

Član 7

O promjenama statusa i osnovne djelatnosti “Radio televizije Rožaje” odlučuje Skupština opštine Rožaje.

Član 8

“Radio televizija Rožaje”, saglasno zakonu i ovoj Odluci, Statutu i drugim opštim aktima, utvrđuje unutrašnju organizaciju i sistematizaciju radnih mjesta.

III ODGOVORNOSTI I OBAVEZE

Član 9

“Radio televizija Rožaje”  je odgovorna javnosti, a odgovornost se ostvaruje kroz:

1. postupak imenovanja Savjeta “Radio televizije Rožaje”, njegov javni rad i obavezu da zastupa i štiti interese građana u oblasti informisanja;

2. obavještavanje javnosti o aktivnostima;

3. sprovođenjem javnih procedura kojima se omogućava da građani podnose predstavke i prigovore na rad.

Član 10

“Radio televizija Rožaje2 je dužna da usvoji i poštuje profesionalne standarde i programska pravila.

Član 11

“Radio televizija Rožaje”  je dužna da obezbijedi kvalitetan prijem radijskog i tv programa, za najmanje 85 % stanovništva opštine Rožaje.

“Radio televizija Rožaje” je dužna da dnevno emituje najmanje po 12 (dvanaest) sati radijskog i 6 (šest) televizijskog  programa.

“Radio televizija Rožaje” je dužna da do kraja marta tekuće godine na zvaničnom web sajtu opštine Rožaje objavi:

-  planove rada;

- izvještaje o radu za prethodnu godinu, sa posebnim osvrtom na primjenu programskih standarda i ostvarivanje obaveza utvrdjenih zakonom, izvještaje o finansijskom poslovanju za prethodnu godinu, koji posebno sadrži podatke o korišćenju budžetskih sredstava;

- izvještaje ovlašćenog revizora o finansijskom poslovanju;

- ugovor o sufinansiranju namjenskih programskih sadržaja.

“Radio televizija Rožaje” je dužna da na zvaničnom web sajtu opštine Rožaje objavi i:

- opšte akte kojima se uređuju pitanja programskih i profesionalnih standarda;

- programska dokumenta;

- pravila o predstavljanju političkih partija, kandidata i koalicija tokom političkih izbornih kampanja.

IV  NEZAVISNOST

Član 12

“Radio televizija Rožaje”  je nezavisan u uređivanju programa i u skladu sa tim:

1. utvrđuje programsku šemu;

2. utvrđuje koncepciju proizvodnje i emitovanja programa;

3. uređuje i emituje informacije o aktuelnim događajima;

4. organizuje obavljanje djelatnosti

Član 13

Novinari zaposleni u “Radio televiziji Rožaje” su nezavisni u svom radu i djeluju u interesu javnosti.

Novinaru se ne može otkazati radni odnos, smanjiti zarada, promijeniti status u redakciji ili utvrditi odgovornost zbog stava ili mišljenja koje je izraženo u skladu sa profesionalnim standardima i programskim pravilima.

V FINANSIRANJE

Član 14

“Radio televizija Rožaje” stiče sredstva:

1. iz opštih prihoda Budžeta opštine Rožaje na osnovu zaključenog ugovora;

2. proizvodnjom i emitovanjem reklamnih sadržaja;

3. proizvodnjom i prodajom audiovizuelnih djela i nosača zvuka, koji su u interesu javnosti;

4. iz sponzorstva programskih sadržaja;

5. organizovanjem koncerata i drugih priredbi;

6. iz drugih izvora, u skladu sa zakonom.

Član 15

Iz prihoda Budžeta opštine Rožaje Odlukom o budžetu za određenu godinu preusmjeravaju se sredstva za ostvarivanje osnovne djelatnosti “Radio televizije Rožaje”, na osnovu posebno zaključenog ugovora.

Organ lokalne uprave nadležan za poslove finansija dužan je da sredstva iz stava 1 ovog člana “Radio televiziji Rožaje” preusmjerava mjesečno u jednakim ratama.

Član 16

Budžetom opštine Rožaje obezbjeđuju se finansijska sredstva za ostvarivanje Ustavom i zakonom zajemčenih prava građana na informisanje, bez diskriminacije, po osnovu programskih sadržaja” Radio televizije Rožaje” koji su značajni za:

1. ostvarivanje prava na javno informisanje i obavještavanje građana opštine Rožaje i ostvarivanje prava pripadnika manjinskih naroda u Opštini.

2. ostvarivanje ljudskih i političkih prava građana i unapređivanje pravne i socijalne države i civilnog društva;

3. razvoj kulture, nauke, obrazovanja i umjetnosti;

4. očuvanje nacionalnog i kulturnog identiteta i kulturnog i etničkog identiteta manjinskih naroda i drugih manjinskih nacionalnih zajednica;

5. podsticanje kulturnog stvaralaštva;

6. informisanje lica oštećenog sluha i vida.

Član 17

U cilju ostvarivanja zakonom utvrđenih obaveza i programskih sadržaja, Savjet dostavlja Predsjedniku Opštine nacrt finansiranja programskih sadržaja za narednu godinu, do kraja oktobra tekuće godine.

Opština Rožaje i “Radio televizija Rožaje” ugovorom uređuju međusobna prava i obaveze vezano za korišćenje sredstava iz člana 16 ove odluke, u roku od 30 dana od dana stupanja na snagu odluke o Budžetu opštine Rožaje za određenu godinu.

Način i uslovi obezbjeđivanja sredstava iz Budžeta opštine ne smiju uticati na uredničku nezavisnost i samostalnost “Radio televizije Rožaje”.

Ugovor iz stava 2 ovog člana objavljuje se na web sajtu  “Radio televizije Rožaje”  i dostavlja na uvid Agenciji za elektronske medije.

Član 18

Budžetom opštine Rožaje obezbjeđuju se sredstva za plaćanje troškova prenosa i emitovanja programa “Radio televizije Rožaje” putem zemaljskih sistema, koje vrši Radio difuzni centar Crne Gore.

Opština Rožaje i “Radio televizija Rožaje”, putem digitalne tehnike, ugovorom uređuju međusobna prava i obaveze u vezi sa načinom i uslovima plaćanja troškova iz stava 1 ovog člana.

Član 19

Finansijsko poslovanje Radio televizije Rožaje podliježe godišnjoj reviziji nezavisnog revizora koga angažuje Savjet.

 VI UPRAVLJANJE I RUKOVOĐENJE

Član 20

Organi “Radio televizije Rožaje”  su:

-  Savjet i

-  Direktor.

Član 21

Savjet Radio televizije Rožaje zastupa interese javnosti u opštini Rožaje.

Savjet je nezavisan od bilo kog organa državne uprave odnosno organa lokalne uprave i svih organizacija koje se bave djelatnošću proizvodnje i emitovanja radijskih i televizijskih  programa ili sa njima povezanim djelatnostima i aktivnostima.

Član 22

Savjet Radiotelevizije Rožaje:

1. donosi Statut;

2. bira i razrješava predsjednika Savjeta iz reda članova Savjeta;

3. imenuje i razješava direktora Radio televizije Rožaje;

4. donosi opšte akte kojima se uređuju pitanja programskih i profesionalnih standarda u Radio televiziji Rožaje;

5. usvaja programska dokumenta Radio televizije Rožaje;

6. donosi akt o unutrašnjoj organizaciji i sistematizaciji radnih mjesta;

7. usvaja izvještaj o radu Emitera za prethodnu godinu, sa posebnim osvrtom na primjenu programskih sadržaja i ostvarivanje obaveza utvrđenih zakonom;

8.usvaja izvještaj o finansijskom poslovanju Emitera za prethodnu godinu, koji posebno sadrži podatke o korišćenju budžetskih sredstava;

9. usvaja investicione i finansijske planove;

10. bira ovlašćenog revizora periodičnih i godišnjih obračuna;

11. razmatra izvještaje revizora;

12. daje saglasnost na Ugovor o sufinansiranju programskih sadržaja u smislu člana 17 stav 2 ove Odluke;

13. donosi opšti akt o minimumu procesa rada koji mora biti zadovoljen tokom štrajka zaposlenih;

14. analizira i odlučuje o prijavama u vezi sa kršenjem programskih principa utvrđenih zakonom i programskim dokumentima i nalaže odgovarajuće mjere;

15. imenuje i razješava Komisiju za predstavke i prigovore slušalaca i gledalaca iz reda članova Savjeta;

16. donosi akte kojima se propisuju nadležnosti i način rada Komisije za predstavke i prigovore slušalaca i gledalaca;

17. donosi Pravila o predstavljanju politčkih partija, kandidata i koalicija tokom političkih izbornih kampanja;

18. donosi odluke o raspaloganju i zaduženju imovinom Radio televizije Rožaje, u skladu sa zakonom;

19. daje saglasnost na odluke i ugovore kojima se Radio televizija Rožaje obavezuje da izvrši plaćanje u iznosu većem od iznosa utvrđenog Statutom;

20. donosi poslovnik o svom radu;

21. obavlja i druge poslove u skladu sa zakonom, ovom Odlukom i Statutom.

Član 23

Savjet “Radio televizije Rožaje” ima tri člana koje imenuje  i razrješava Skupština opštine Rožaje.

Član 24

Mandat Savjeta počinje danom imenovanja i traje pet godina.

Izuzetno od stava 1 ovog člana, prilikom prvog imenovanja Savjeta, tri člana Savjeta imenuju se na pet godina, a dva člana na četiri godine.

Članovima prvog sastava Savjeta trajanje mandata utvrđuje žrijebom predsjednik Skupštine u prisustvu predstavnika ovlašćenih  predlagača članova Savjeta.

Isto lice može biti imenovano za člana Savjeta najviše dva puta uzastopno.

Smatra se da Savjet punovažno radi i odlučuje kada su imenovana najmanje dva člana Savjeta.

Član 25

Članovi Savjeta biraju se iz reda afirmisanih stručnjaka iz oblasti koje su relevantne za obavljanje djelatnosti Radio televizije Rožaje, koji imaju visoku stručnu spremu, koji su crnogorski državljani i koji imaju prebivalište u Crnoj Gori.

Članovima Savjeta za rad u Savjetu pripada naknada u skladu sa Statutom.

Član 26

Niko nema pravo da na bilo koji način utiče na rad članova Savjeta, niti su članovi Savjeta dužni da poštuju bilo čije instrukcije u vezi sa svojim radom, osim odluka nadležnog suda.

Članovi Savjeta ne predstavljaju ovlašćene subjekte koji su ih predložili za članstvo u Savjetu već svoju dužnost obavljaju samostalno, nezavisno i po sopstvenom znanju i savjesti, u skladu sa zakonom i Statutom.

Član 27

Članovi Savjeta Radio televizije Rožaje ne mogu biti:

1. poslanici i odbornici;

2. zaposleni u Radio televiziji Rožaje;

3. lica koja bira, imenuje ili postavlja Predsjednik Crne Gore,Skupština Crne Gore ili Vlada;

4. izabrana, imenovana ili postavljena lica u organima lokalne samouprave;

5. funkcioneri političkih partija (predsjednici stranaka, članovi predsjedništava, njihovi zamjenici, članovi izvršnih i glavnih odbora, članovi opštinskih odbora i opštinskih izvršnih odbora, kao i drugi stranački funkcioneri);

6. lica koja kao vlasnici udjela, akcionari, članovi organa upravljanja, članovi nadzornih organa, zaposleni i sl. imaju interesa u pravnim licima koja se bave proizvodnjom radio i televizijskog programa, tako da bi članstvo u Savjetu moglo da dovede do sukoba interesa;

7. lica koja su pravosnažno osuđena za krivično djelo zloupotrebe službene dužnosti, korupcije, prevare, krađe ili drugo krivično djelo koje ih čini nedostojnim za obavljanje javne funkcije, bez obzira na izrečenu sankciju, ili su pravosnažno osuđena za neko drugo krivično djelo na kaznu zatvora u trajanju dužem od šest mjeseci, u periodu dok traju posljedice osude;

8. lica koja su bračni drugovi lica navedenih u tački 1 do. 6 ovog člana ili se sa njima nalaze u srodstvu u pravoj liniji, bez obzira na stepen srodstva, u pobočnoj liniji do drugog stepena srodstva i drugog stepena srodstva po tazbini.

Član 28

Kandidate za imenovanje članova Savjeta Radio televizije Rožaje predlažu subjekti sa sjedištem u Rožajama, i to:

1. Javne ustanove iz oblasti kulture – jednog člana;

2. Institucije obrazovanja – jednog člana;

3. Sportski klubovi i javne službe iz oblasti sporta – jednog člana;

4. Nevladine organizacije – jednog člana;

5. Privredna društva i preduzetnici – jednog člana.

Član 29

Postupak imenovanja Savjeta pokreće Odbor za izbor i imenovanje (u daljem tekstu:Odbor) objavljivanjem Javnog poziva ovlašćenim predlagačima, najmanje šest mjeseci prije isteka mandata postojećem Savjetu.

Javni poziv iz stava 1 ovog člana objavljuje se na web sajtu Opštine i najmanje jednom štampanom mediju koji izlazi na teritoriji Crne Gore.

Član 30

Na postupak imenovanja i razrješenja članova Savjeta Radio televizije Rožaje shodno se primenjuju odredbe Zakona o elektronskim medijima, koje se odnose na postupak imenovanja i razrješenja Savjeta  Agencije za elektronske medije.

Član 31

Savjet radi na sjednicama.

Sjednice Savjeta održavaju se po potrebi, a najmanje jednom mjesečno.

Sjednica Savjeta se obavezno saziva na zahtjev najmanje tri člana Savjeta, ili direktora Radio televizije Rožaje.

Savjet odluke donosi većinom glasova od ukupnog broja članova, ako ovom odlukom nije drugačije određeno.

Sjednice Savjeta su otvorene za javnost, osim ako Savjet većinom glasova od ukupnog broja članova drugačije ne odluči.

Direktor Radio televizije Rožaje ima pravo da učestvuje na sjednici Savjeta, bez prava odlučivanja.

Učešće drugih lica u radu Savjeta uređuje se Poslovnikom o radu Savjeta.

Član 32

Direktora imenuje Savjet, na osnovu javnog konkursa.

Za direktora se imenuje lice koje pored opštih uslova predviđenih zakonom, ima:

- državljanstvo Crne Gore;

- prebivalište na teritoriji Crne Gore;

- najmanje pet godina radnog iskustva;

-  visoku školsku spremu.

Član  33

Direktor :

1. zastupa i predstavlja Radio-televiziju Rožaje;

2. vodi poslovanje Radio-televizije Rožaje i organizuje i upravlja procesom rada;

3. odgovoran je za poslovanje i zakonitost rada Radio-televizije Rožaje i za svoj rad odgovoran je Savjetu Radio-televizije Rožaje;

4. predlaže Savjetu opšte akte o utvrđivanju programskih i profesionalnih standarda;

5. predlaže Savjetu opšti akt o unutrašnjoj organizaciji i sistematizaciji;

6. predlaže Savjetu opšti akt o minimumu procesa rada za vrijeme štrajka;

7. predlaže Savjetu programska dokumenta;

8. predlaže Savjetu planove rada, investicione i finansijske planove;

9. podnosi Savjetu izvještaje o radu, periodične i godišnje obračune ;

10. predlaže Savjetu odluke čije donošenje je u nadležnosti Savjeta;

11. imenuje i razrješava rukovodeća lica u skladu sa ovom odlukom, Statutom i opštim aktima,

12. izvršava odluke Savjeta;

13. obavlja i druge poslove u skladu sa zakonom, Statutom i ovom Odlukom.

Član 34

Za direktora ne može biti imenovano lice koje u skladu sa zakonom i ovom odlukom ne može biti član Savjeta Radio televizije Rožaje.

Za  direktora može biti izabrano i lice koje je zaposleno u Radio televiziji Rožaje.

Član 35

Mandat direktora traje četiri godine.

Isto lice može biti imenovano za direktora Radio televizije Rožaje najviše dva puta uzastopno.

Član 36

Direktor može biti razriješen prije isteka mandata:

- na sopstveni zahtjev;

- od strane Savjeta ako ne postupa u skladu sa zakonom i opštim aktima.

U slučaju ostavke ili razrješenja direktora Radio televizije Rožaje, dužnost direktora vrši lice koje odabere Savjet iz reda zaposlenih u Radio televiziji, do izbora direktora.

VII  STATUT

Član 37

Statut 2Radio televizije Rožaje2 naročito sadrži odredbe o:

- sjedištu;

- unutrašnjoj organizaciji;

- načinu rada, odlučivanja i nadležnostima organa Radio-televizije Rožaje i lica sa posebnim ovlašćenjima;

- postupku donošenja odluka u vezi sa predstavkama i prigovorima slušalaca i gledalaca;

- javnosti rada.

Statut  sadrži i druge odredbe u skladu sa zakonom i ovom Odlukom.

VIII  IMOVINA

Član 38

Imovina Radio-televizije Rožaje je u svojini opštine Rožaje.

Radio-televizija Rožaje odgovara za obaveze cijelom svojom imovinom.

Opština Rožaje solidarno odgovara za obaveze Radio-televizije Rožaje do visine svog uloga.

 IX PRELAZNE I ZAVRŠNE ODREDBE

Član 39

“Lokalni javni emiter Radio Rožaje” društvo sa ograničenom odgovornšću, osnovano Odlukom Skupštine opštine Rožaje broj: (“Sl.list RCG br.16/13-opštinski propisi” br. 1188) nastaviće rad do izbora novih organa, u skladu sa zakonom i ovom odlukom.

Sredstva i imovinu za rad Radio-televizije Rožaje čine sredstva i imovina “Lokalnog jabnog emitera Radio Rožaje” društvo sa ograničenom odgovornošću.

Član 40

Odbor će u roku od osam dana od dana stupanja na snagu ove Odluke, objaviti javni poziv ovlašćenim predlagačima iz člana 28 ove odluke za podnošenje predloga za imenovanje članova Savjeta Radio televizije Rožaje.

Član 41

Skupština Opštine će donijeti Odluku o predlogu liste za imenovanje članova Savjeta u roku od 60 dana od dana isteka roka za podnošenje predloga za imenovanje članova Savjeta po javnom konkursu iz člana 38 ove Odluke.

Član 42

Imenovanjem članova Savjeta Lokalnog javnog emitera „Radio televizija Rožaje“ prestaje mandat članova Savjeta “Lokalnog javnog emitera Radio Rožaje“ društva sa ograničenom odgovornošću.

Član 43

Konstitutivnu sjednicu Savjeta saziva predsjednik Skupštine opštine Rožaje i istoj predsjedava do izbora predsjednika Savjeta.

Savjet “Radio televizije Rožaje” će se konstituisati u roku od 15 dana od dana stupanja na snagu  odluke Skupštine opštine o predlogu liste za imenovanje članova Savjeta.

Savjet “Radio televizije Rožaje” će na konstitutivnoj sjednici izabrati predsjednika Savjeta.

Član 44

Savjet će donijeti Statut “Radio televizije Rožaje” u roku od 30 dana od dana imenovanja članova Savjeta.

Član 45

Savjet Radio-televizije Rožaje je dužan da, u roku od  15 dana od dana donošenja Statuta, raspiše javni konkurs za izbor direktora Radio televizije Rožaje.

Savjet je dužan da imenuje direktora Radio televizije Rožaje u roku od 30 dana od dana isteka roka za podnošenje prijava na javni konkurs.

Član 46

Imenovanjem direktora Lokalnog javnog emitera „Radio televizije Rožaje“ prestaje mandat direktora  “Lokalnog javnog emitera Radio Rožaje“ društvo sa ograničenom odgovornošću.

Član 47

Lice ovlašćeno za upis Lokalnog javnog emitera u Centralni registar Privrednog suda je Mirsad Feleć, direktor “Lokalnog javnog emitera Radio Rožaje” društva sa ograničenom odgovornošću.

Član 48

Stupanjem na snagu ove Odluke, prestaje da važi Odluka o osnivanju “Lokalnog javnog emitera Radio Rožaje” društvo sa ograničenom odgovornošću br. 1188 od 17.05.2013 (“Sl.list RCG-opštinski propisi” br.16/13).

Član 49

Ova Odluka stupa na snagu osmog dana od dana objavljivanja u „Službenom listu Crne Gore – Opštinski propisi”.

Broj: 30

Rožaje, 02.02.2016.godine

SKUPŠTINA OPŠTINE ROŽAJE

Predsjednik Skupštine,

Husein Kurtagić, prof., s.r.